אחים לנשק (תנועת מחאה)

אחים לנשק הוא ארגון מחאה והתנדבות ישראלי שנוסד על ידי אנשי מילואים כחלק מהמחאה נגד הרפורמה המשפטית.

הקמת הארגון ואופן פעולתו 
הארגון הוקם בינואר 2023 על ידי סגן אלוף רון שרף, רב-סמל אייל נווה ורב-סמל איתן הרצל, יוצאי סיירת מטכ"ל, בעקבות הצגת הרפורמה המשפטית על ידי שר המשפטים יריב לוין, אשר לתפיסתם צפויה הייתה לגרום לפגיעה קשה במשטר הדמוקרטי בישראל. ביוני 2023 נרשם הארגון כעמותה, שמייסדיה הם איתן הרצל והראל טיקטין.

מטרות הארגון הראשוניות היו עצירת צעדי החקיקה המתוכננים כחלק מהרפורמה, וביצור הדמוקרטיה הישראלית. מטרות אלו הורחבו וכיום הן כוללות קידום תרומה, והתנדבות לטובת כלל החברה בישראל בדרך של שירות אזרחי ו/או צבאי; פיתוח והעצמת רעיונות של מנהל ציבורי תקין וטוהר מידות; הגנה על זכויות האזרח; קידום, פיתוח ומימוש מדינת ישראל כמדינה יהודית ודמוקרטית ברוח מגילת העצמאות וברוח מגילת זכויות האדם; קידום ופיתוח רעיונות של הגנה פורמלית על זכויות מיעוט וקידום שיח מכבד בין שלל המגזרים, הדתות, הקבוצות, הקהילות והאמונות בתוך מדינת ישראל.

הארגון פעל במגוון דרכים במסגרת המחאה, ביניהן הפגנות מול בתיהם של שרים וחברי כנסת, "משמרות" שכללו עמדות שיח, הסברה בארץ ובחו"ל, עתירות משפטיות ופעולות שיבוש ומחאה, כגון תליית שלטי ענק, חסימת כבישים וחסימת הכניסה לארגונים ואתרים הנתפסים כאחראים ליוזמת החקיקה (כגון פורום קהלת) או מסמלים תחומי חיים שצפויים לדעת אנשי הארגון להיפגע קשות בעקבותיה (כגון משרד הביטחון והבורסה לניירות ערך). פעילות מרכזית נוספת הייתה החתמת אנשי מילואים על הצהרה כי יפסיקו להתנדב לשירות מילואים עד לעצירת צעדי החקיקה המתוכננים. פעולות הארגון ממומנות באמצעות תרומות של הציבור הישראלי, יהדות ארצות הברית וכן ממכירת ציוד ממותג של הארגון (חולצות וכובעים).

על פי ראיונות שבוצעו עם המייסדים, הארגון פועל באמצעות מספר מעגלים: צוות היגוי הכולל שבעה אנשים, שלכל אחד מהם תחום אחריות (אסטרטגיה, מבצעים, קשרי חוץ, תקשורת, מודיעין ועוד); תחתם פועל צוות, המוציא לפועל את המשימות, מטה, הכולל מספר מחלקות ומנגנון פעילים הכולל כ-300 איש. בנוסף ישנם עשרות אלפי חברים בקבוצות הווטסאפ של הארגון, אשר מקבלים עדכונים שוטפים. חלק מהפעולות חשאיות וחלקן פתוחות לקהל הרחב. כל הפעילות נעשית בהתנדבות. מרבית אנשי הוועד המנהל הם מסיירת מטכ"ל אך בארגון פעילים אנשי מילואים ואנשי מילואים לשעבר, יוצאי מגוון יחידות צבאיות וביניהן מורן, שריון, שלדג ועוד.

הארגון החל בקבוצת ווטסאפ של חברים מסיירת מטכ"ל, שפתח איתן הרצל במהלך מילואים משותפים, ותפס תאוצה במסע של שלושה ימים, שהחל ב-8 בפברואר 2023, מלטרון לבית המשפט העליון בירושלים, אותו הגדירו היוזמים כמסע לשמירה על הדמוקרטיה בישראל. למסע הצטרפו יוצאי יחידות לוחמות ובכירים לשעבר במערכת הביטחון. מספר המשתתפים במסע הלך וגדל, כך שביומו הראשון השתתפו בו כ-1,000 איש, ביומו השני כ-2,500 וביומו השלישי כ-10,000. למסע, כמו לפעילויות נוספות של הארגון, הצטרפו גם אזרחים, שאינם אנשי מילואים, אשר תומכים במטרות הארגון ובפעולותיו.

ב-28 במרץ הודיעו מובילי הארגון כי הם משהים את המחאה בעקבות הצהרת ראש הממשלה בנימין נתניהו על השהיית החקיקה, על מנת לתת הזדמנות למהלך ההידברות וכי יהיו ב"דקת קריאה" לחידושה אם ההידברות לא תישא פרי. בתקופה זו המשיכו הפעילים להשתתף בפעילויות השיח ובהפגנות הקבועות. זמן קצר לאחר מכן שב הארגון לפעילות מחאה מלאה, לאחר שחברי הממשלה המשיכו לקדם את צעדי החקיקה.

ב-29 ביוני פורסם כי מספר פעילים של הארגון קיבלו מסרון על ביטול רישיון הנשק שלהם.

ב-7 באוקטובר 2023, מייד עם היוודע על מתקפת הפתע על ישראל ופרוץ מלחמת חרבות ברזל, קראו אנשי התנועה לחיילי המילואים להתייצב להגנת המדינה ללא היסוס. החל מבוקרו של יום הלחימה הראשון הפנתה התנועה את פעילותה לסיוע למשפחות שנפגעו בעוטף עזה ולחיילים בלחימה באמצעות יוזמות שונות וביניהן חילוץ משפחות מאזורי העימות תחת אש, אירוח שלהן, איתור נעדרים (כולל באמצעים טכנולוגיים חדשניים), איסוף ציוד נדרש למשפחות ולחיילים, מערך הסעות, ארוחות חמות ועוד. מזכיר המדינה האמריקאי אנתוני בלינקן ביקר בחמ"ל שהקימה התנועה באקספו תל אביב בעת ביקורו בארץ ב-12 באוקטובר 2023.

פעולות בולטות

פעולות מחאה ושיבוש 

במסגרת המחאה קיימו פעילי הארגון מוקדי הפגנה, חלקם קבועים, מול בתיהם של שרים וחברי כנסת מרכזיים בממשלה. בין אלה: שר הביטחון יואב גלנט, שר החקלאות אבי דיכטר, שר המשפטים יריב לוין, שר הכלכלה והתעשייה ניר ברקת, חבר הכנסת ויו"ר הועדה לביטחון לאומי צביקה פוגל ושר העלייה והקליטה אופיר סופר. כמו כן לקחו חלק בהפגנות מרכזיות ברחבי הארץ. בנוסף בוצעו פעולות מחאה ושיבוש מגוונות, שחלקן מפורטות להלן:
 חסימת כביש 1 באזור שער הגיא והקמת מעבר גבול סמלי בין הדמוקרטיה לדיקטטורה, במסגרת "יום שיבוש" של ארגוני המחאה ב-1 במרץ 2023.
 חסימת הכניסה למשרדי פורום קהלת, עמותה בעלת השפעה דומיננטית על קידום צעדי החקיקה של הממשלה, באמצעות חוטי תיל ושקי חול, במסגרת יום שיבוש ב-9 במרץ. בפעילות נעצרו שישה פעילים וביניהם רון שרף, ממייסדי הארגון. באותו יום חסמו עשרות מפעילי הארגון, בהם מפקדי חיל הים לשעבר עמי אילון ודוד בן בעש"ט, את נמל חיפה עם אבוקות וסירות, למשך כשעתיים תחת הכותרת "בדיקטטורה אין חופש תנועה".
 הקמת לשכת גיוס סמלית מול עיריית בני ברק בקריאה לשוויון בנטל, במסגרת יום שיבוש ב-16 במרץ. באותו יום תלו פעילי הארגון שלט בגודל 200 מ' בצומת אליקים "הדיקטטורה קורעת את העם".
 הגעת קבוצה של פעילים מהים, בקיאקים ובשחייה, להפגנה מול ביתו של ראש הממשלה בנימין נתניהו בקיסריה ב-17 במרץ, במטרה להעביר לו את המסר שעליו להתערב ו"לעצור את ההפיכה המשטרית"
 תליית שלט בגודל 600 מטר בצידי כביש 1 המציג את גלנט, דיכטר וברקת כפסלים המפורסמים בדמות שלושת הקופים החכמים. ב-19 במרץ. ב-23 במרץ עלה קמפיין שילוט של הארגון ברחבי הארץ "האצבע שלך תוביל למלחמת אזרחים" שכוון לעשרת חברי הכנסת מהליכוד שלא הביעו עמדה נחרצת נגד צעדי החקיקה.
 הפגנת מאות מפגינים מחוץ לאירוע הרמת הכוסית של מפלגת הציונות הדתית בפתח תקווה, שנערכה בנוכחות יו"ר ועדת חוקה, חוק ומשפט שמחה רוטמן, ב-24 במרץ במסגרת "יום השיתוק הלאומי". רכבו של לוין כותר על ידי מפגינים. כמה מפגינים נעצרו.
 הפגנה בפתח היישוב קריית ארבע, בו מתגורר השר לביטחון לאומי איתמר בן גביר, וקריאה לו להתפטר מתפקידו, ב-26 במרץ. ב-14 באפריל נתלו שני שלטי ענק בכבישי הארץ, המתייחסים לשר ומטיחים בו ביקורת על התנהלותו אל מול גל הטרור. הפגנה נוספת התקיימה ב-4 במאי מול ביתו של בן גביר בקריית ארבע. הוקם מיצג העוסק במקרי הרצח בחברה הערבית וברצח הנשים
 הפגנה בעת נאומו של יו"ר ועדת החוקה שמחה רוטמן, במסגרת כנס הפדרציות היהודיות של צפון אמריקה, שנערך בגני התערוכה ב-24 באפריל.
 ביום העצמאות ה-75 למדינת ישראל ב-26 באפריל תלו פעילי הארגון שלט עם הכיתוב "דמוקרטיה" על מצוק מצדה ואת דגל ישראל ומגילת העצמאות בנחל קומראן. בנוסף קיימו פעילים מחיל הים משט לאורך חופי תל אביב בכ-150 יאכטות.
 הפגנת תמיכה בהשתתפות מאות מפעילי הארגון מחוץ לביתו של שופט בית המשפט העליון לשעבר אהרון ברק, למול כ-50 מפגינים תומכי צעדי החקיקה, ב-30 באפריל.
 במסגרת יום השוויון הלאומי, ב-4 במאי, נערכו הפגנות כנגד אי גיוס בני ישיבות סמוך לביתו של הרב גרשון אדלשטיין ונפתחה "לשכת גיוס" סמלית מול ישיבת פוניבז', בקריאה לחרדים לחתום על חוזה חדש עם המדינה ולקחת חלק בנטל השירות. כמו נערכה תפילת שחרית בשיתוף עם ארגון המחאה "דתיים, ציוניים, דמוקרטים" למול ביתו של השר בצלאל סמוטריץ' בקדומים בנוסף התקיימה הפגנת תמיכה של מאות אנשים מול ביתו של שופט העליון בדימוס אהרון ברק, למול הפגנת נגד של מאות תומכי החקיקה.
 הפגנה של עשרות פעילים מול ביתו של השר יצחק גולדקנופף בירושלים ב-16 במאי, במחאה על העברת הכספים הקואליציוניים לחרדים וקרן הארנונה. ב-17 במאי התקיימה הפגנה בבני ברק, בסמוך לביתו של יו"ר ועדת הכספים ח"כ משה גפני, כנגד הצעת חוק הארנונה וחלוקת התקציב הצפויה לציבור החרדי.
 הפגנה של מאות פעילים מחוץ לביתו של נתניהו ב-25 במאי על הטענה שהוא מחליש ומבודד את ישראל מהעולם בכלל ומארצות הברית בפרט, והאויב האיראני שמזהה את חולשתו דוהר לפצצת אטום.
 עם חזרתם של שרים וחברי כנסת מניו יורק ב-6 ביוני, הציבו אנשי "אחים לנשק" שלט ענק הנראה מהאוויר ועליו הכיתוב - "We the People - SOS Democracy". באותו יום קיימו פעילים מחאה באמצעות כלי שיט, בטקס גזירת הסרט בשמורת הים אכזיב, בהשתתפות השרה לאיכות הסביבה עידית סילמן.
 חסימת הגישה לרחוב בעיר מודיעין שבו מתגורר שר המשפטים יריב לוין, עם גדרות תיל, ב-27 ביוני.
 במסגרת יום מחאה שנערך ב-3 ביולי חסמו פעילים את הכניסה לנמל חיפה.
 ב-6 ביולי התקיים "ליל המשת"פים" במסגרתו יצאו אלפי פעילים להפגין מול בתיהם של חברי הקואליציה.
 ב-9 ביולי קיימו מאות פעילים "לילה לבן" מול ביתו של שר הביטחון, במהלכו נשאו נאומים בכירים לשעבר במערכת הביטחון וקראו לגלנט שלא לתת יד להמשך החקיקה.
 ביום מחאה ב-18 ביולי אזקו עצמם עשרות פעילים בשרשראות לשער הקריה ברחוב קפלן, תל אביב. כמו כן, מאות מפגינים חסמו את כלל הכניסות לבורסה לניירות ערך בתל אביב.
 ב-24 אוגוסט הפגינו פעילי הארגון מול ביתו של בצלאל סמוטריץ' ביישוב קדומים, עם אבוקות ומיצג של לוחות הברית, ומנעו את יציאתו מביתו.
 ב-11 בספטמבר, ערב הדיון בבג"ץ על ביטול עילת הסבירות, הפגינו מאות פעילים ליד ביתו של יריב לוין, חסמו את חניון ביתו והוא חולץ ברכב אבטחה דרך יציאה צדדית.
 ב-4 באוקטובר 2023, הפגינו אחים לנשק בנווה אטי"ב נגד נתניהו שהתארח במלון ביישוב.

פעולות הסברה, הידברות וקירוב 
לאורך תקופת המחאה נאמו מייסדי הארגון ופעילים מרכזיים בו במסגרת ההפגנות ברחבי הארץ, כולל הבמה המרכזית של המחאה ברחוב קפלן בתל אביב. פעילי הארגון התראיינו באמצעי התקשורת בישראל, וכתבות על הארגון פורסמו בתקשורת זרה ואף הוקדשה להם כתבה בתוכנית "60 דקות" האמריקאית. פעילי הארגון הקימו עמדות שיח מחוץ לבתי שרים וחברי כנסת וניהלו שיחות עם רבנים מהציונות הדתית במטרה לייצר הידברות ולהעביר את המסר שצבא העם מתפרק בעקבות צעדי החקיקה. כמו כן הוקם אוהל הידברות עם צעירים חרדים המגיעים ללשכת הגיוס בתל השומר לצורך קבלת פטור מגיוס, שפעל במשמרות, החל מ-20 במרץ. אנשי הארגון הפיקו סדרת סרטוני הסברה ("המגדלור") עם דמויות מובילות בחברה הישראלית. בנוסף נעשו פעולות הסברה וקירוב נקודתיות, שחלקן מפורטות להלן:
 תפילה משותפת לשלמות העם ליד גן הוורדים בירושלים, ב-22 במרץ, בשיתוף עם ארגונים נוספים.
 חלוקת מאות זרי פרחים בתחנות המשטרה השונות ברחבי הארץ בתודה על עבודתם הקשה של השוטרים בחג הפסח.
קמפיין של הארגון על מאות לוחות מודעות, הקורא לחרדים לחלוקה בנטל באמצעות שירות צבאי או אזרחי, תחת הסיסמה "בלי גיוס אין פיוס", עלה ב־22 באפריל. ב-30 באפריל עלה קמפיין בדיגיטל ובשילוט חוצות עם קריאה לממשלת ישראל לקיים חלוקה בנטל בשירות. בצפת תוזמנה תליית השלטים ל-5 במאי, יום השנה השבעים וחמש לפריצת המצור לצפת על ידי הגדוד השלישי של הפלמ"ח.
 צעדה במקביל לצעדת "מצעד הדגלים" בירושלים ב-16 במאי, במטרה ליצור "חיבור לציבור ימני מתון ולחלקים בציונות הדתית שיושבים על הגדר"
 מפגש הסברה לעורכי דין לקראת הבחירות ללשכת עורכי הדין, ב-22 במאי.
 הצטרפות של פעילי הארגון למצעד הגאווה בירושלים.
 השתתפות של עשרות פעילי הארגון בטקס הצדעה למשחררי הכותל שהתקיים ב-5 ביוני מחוץ לרחבת הכותל בירושלים (לאחר שלא התקבל מצד הקרן למורשת הכותל אישור לקיים אותו ברחבה).

הפסקת התנדבות למילואים 

ב-21 במרץ קיימו מובילי הארגון מסיבת עיתונאים בה הכריזו על התחלת החתמות של אנשי מילואים על עצומה לפיה יפסיקו את התנדבותם לשירות מילואים אם צעדי החקיקה המתוכננים יעברו. בימים שלאחר מכן הלכו והתרבו הדיווחים על חתימות של אנשי מילואים מיחידות שונות על העצומה.

פעילי הארגון חזרו והזהירו מפני נזק בלתי הפיך שיתרחש בצבא אם לא תיעצר החקיקה. ב-19 ביולי התכנסו חברי הארגון ברחבת מוזאון תל אביב לאירוע שבו הודיעו על השהיית ההתנדבות במילואים במטרה לשמור על ערכי רוח צה"ל. בימים שלאחר מכן פנו פעילי הארגון לרמטכ"ל רב-אלוף הרצי הלוי בדרישה: "דפוק על השולחן ואמור בקול רם וברור: 'אתם מפרקים את צבא העם! החקיקה שלכם מסוכנת לביטחון המדינה!"

ב-22 ביולי במסגרת צעדת המחאה ההמונית לירושלים הציבו פעילים של הארגון בנקודת העצירה עצומה המזמינה לחתום על "הצהרת הפסקת התנדבות" למילואים. העצומה נוסחה כמכתב אישי "אינני מוכן לשרת ממשלה שאינה מכבדת את ערכיה של ישראל כמדינה דמוקרטית ופועלת בניגוד לעקרונות רוח צה"ל. הצהרה זו נכתבה בכאב גדול, ומתוך חובתי המוסרית והמצפונית. אמשיך להילחם בדרכים אזרחיות לגיטימיות כדי לשמור על ישראל דמוקרטית, חופשית ושוויונית. צבא-עם קיים רק בדמוקרטיה". באותו ערב קיים הארגון מסיבת עיתונאים עם נציגי עשרות יחידות והודיע כי 10,000 איש יפסיקו התנדבותם למילואים אם החקיקה תתקדם.

עתירה משפטית 
ב-16 באוגוסט 2023 הגיש הארגון לבג"ץ עתירה למתן צווים לממשלה בנוגע להחלטתה לא לאכוף גיוס חרדים בעקבות פקיעת חוק שירות ביטחון.

פעילות במלחמת חרבות ברזל 

בבוקרו של ה-7 באוקטובר 2023, מייד עם היוודע על מתקפת הפתע על ישראל ועל רקע הידיעות על הטבח בדרום, הודיעו מובילי התנועה כי היא מפסיקה כל פעילות מחאה וקראו לחיילי המילואים להתייצב להגנת המדינה ללא היסוס. במקביל הוסבו עוד באותו יום התשתיות ששימשו למחאה כדי לסייע לכוחות הביטחון ולניצולי הטבח שביצע חמאס. התנועה הקימה חמ"לים ייעודיים (בתל אביב, בבית קמה ובאילת) שדרכם פעלו יוזמות שונות באמצעות למעלה מ-15 אלף מתנדבים ברחבי הארץ. בין היוזמות הללו חילוץ כ-2,500 משפחות מאזורי העימות לעבר מרחבים מוגנים תוך כדי הלחימה של כוחות צה"ל ומציאת פתרונות דיור עבורן, סיוע לכוחות הביטחון באיתור נעדרים (גם באמצעים טכנולוגיים מתקדמים), מערך תמיכה במשפחות חללים, נעדרים וחטופים, מערך הסעות לחיילי מילואים ומשפחות, ארוחות חמות למשפחות הפצועים, חילוץ בעלי חיים שנותרו באזורי העימות, ערכות רפואיות, ערכות ציוד למשפחות המתאבלות והקמת אתר הנצחה ומידע לזכרם של החיילים שנפלו והאזרחים שנרצחו. אחת היוזמות המרכזיות כללה איסוף ציוד נדרש למשפחות ולחיילים, כולל הטסת ציוד ייחודי (כגון אפודים קרמיים) מחו"ל. ב-20 באוקטובר החלו מתנדבי אחים לנשק לסייע ב-24 משקים חקלאיים ב-11 יישובים בעוטף עזה, שסובלים מחוסר בידיים עובדות.

ב-12 באוקטובר 2023 ביקר מזכיר המדינה האמריקאי אנתוני בלינקן בחמ"ל שהקימה התנועה במתחם אקספו בתל אביב. בחמ"ל התנועה ביקרו ותמכו גם נציגים מהתקשורת הבינלאומית, עיתונאים ישראלים ממגוון עמדות פוליטיות, שגרירים זרים ופוליטיקאים. העיתונאי בן כספית הדגיש את היעילות, את רוח היזמות, ואת ההירתמות לכל סוג של פעילות בכל אזורי הוואקום שנוצרו כתוצאה מהיעדרותה של המדינה בחזית ובעורף בשבועות הראשונים של הלחימה. הוא ציין את התרשמותו כי "כל העוצמות של עם ישראל מרוכזות שם".

ביקורת על הארגון 
ב-22 באפריל שלח השר איתמר בן גביר מכתב התראה לפני תביעה לאחים לנשק בעקבות טענת אנשי הארגון כי הוא השתמט משירות צבאי. בן גביר כינה את הקמפיין של הארגון "שקר מוחלט" ודרש פרסום התנצלות ופיצוי כספי בסך עשרה מיליון שקלים, בטענה כי רצה להתגייס לצה"ל, אך צה"ל לא אישר לו להתגייס בשל דעותיו הפוליטיות.

ב-26 ביוני כינה השר בצלאל סמוטריץ' את פעילי הארגון "טרולים" בעקבות הודעתם כי יחזירו את איום הפסקת ההתנדבות וקרא לראשי מערכת הביטחון לטפל בהם בחומרה.

ב-27 ביוני לאחר שפעילים חסמו את הכניסה לרחוב מגוריו, כינה השר יריב לוין את המפגינים "קבוצה אלימה" ואמר כי "למרבה המזל או הפלא, הם 'הסתפקו' הפעם בהבערת צמיגים בכביש, בחסימת הרחוב והכניסה לחניון הבניין המשותף, ולא החליטו לשרוף איזו דירה בבניין".

ב-18 ביולי תקף הרמטכ"ל רא"ל הרצי הלוי את הארגון ואמר כי "כל מי שקורא לאי התייצבות בימים אלה, פוגע בצה"ל, פוגע גם בביטחון המדינה". ב"אחים לנשק" הגיבו: ״הרמטכ״ל יורה את חציו בכיוון הלא נכון. האחראים האמיתיים לסכנת האי התנדבות יושבים במשרדי הממשלה ומסדרונות הכנסת, קורעים את העם, מפרקים את הצבא ומסכנים את ביטחון ישראל. הפטריוטים הישראלים נמצאים היום ברחובות ומגינים על ישראל כיהודית ודמוקרטית, כי צבא עם יש רק בדמוקרטיה״.

ראש הממשלה בנימין נתניהו תקף את אנשי המילואים שהודיעו על הפסקת התנדבות ואמר: "הסרבנות מסכנת את הביטחון של כל אזרחי ישראל. בדמוקרטיה הצבא כפוף לממשלה ולא מכופף את הממשלה. כשגורמים בצבא מנסים באיומים להכתיב את מדיניות הממשלה זהו דבר פסול, ואם הם מכתיבים אותה - זהו קץ הדמוקרטיה. מי שגורר את צה"ל לוויכוח הפוליטי, מי שמאיים בסרבנות, צריך לדעת שסרבנות מצד אחד מובילה בהכרח לסרבנות מהצד השני". "אחים לנשק" הגיבו: "מי שציפה בערב תשעה באב למנהיגות אחראית ומאחדת קיבל את ביבי לחוץ מסית משקר ומרמה את הציבור. ביידן, הנגיד, מנדלבליט, ראשי מערכת הביטחון והעם כבר אמרו לך כולם – רק גניזה של חוקי הדיקטטורה תציל את ישראל כי עילת הסבירות היא דיקטטורה על מלא. כמו ששמרנו על מדינת ישראל במשך עשרות שנים ככה נמשיך לשמור ולהגן עליה כמדינה יהודית ודמוקרטית לדורות. צבא העם יש רק בדמוקרטיה".

במהלך ההפגנה המרכזית נגד צעדי החקיקה ברחוב קפלן בתל אביב, ב-1 ביולי, התפתח עימות אלים בין פעילי הארגון לבין פעילי "הגוש נגד הכיבוש" שהניפו דגלי פלסטין, וניסו לפרוש שלט שעליו כתוב "חובה להתנגד לטרור מתנחלים". בתגובה, אחד מפעילי הארגון תקף בגז פלפל מפגין שהיה בידו דגל פלסטין, במקום התפתח עימות והתוקף עוכב לחקירה. האירוע גרר ביקורת מצד פעילי מחאה וגורמים נוספים. בעקבות האירוע פרסם הארגון הודעה שבה נכתב: “אנו מכבדים את כל שותפינו למאבק הבאים מכלל גוני הקשת הפוליטית מימין ומשמאל. מטרתנו אחת והיא ביטול ההפיכה המשטרית. אנו מגנים כל גילוי של אלימות, ונמשיך להיאבק יחד שכם אל שכם למען המטרה המשותפת”.

קישורים חיצוניים 

 
 
 ערוץ 13, המקור, עונה 22, פרק 6: המהפכה המשפטית | משדר מיוחד
 ערוץ 13, המקור, מהמצור על רוטמן ועד ההשכמה לבן גביר: תיעוד מיוחד ממחאת המילואימניקים, 4 באפריל 2023
 
 
 
 The Marker, "מזל שהחומר האנושי בכנסת גרוע. מיהרו לחוקק הכל - וחשפו את קהלת", פודקאסט "האינטרסנטים", 27 ביולי 2023.
 אחים לנשק, עם רון שרף ואייל נווה, פודקאסט "גיקונומי", 6 באוגוסט 2023.
 60 Minutes travels to Israel to report on historic protests, ספטמבר 2023

הערות שוליים 

ארגונים פוליטיים בישראל
מחאה בישראל
ישראל: ארגונים העוסקים בצה"ל
אקטיביזם
מילואים בישראל